Diari Oficial de la Generalitat Valenciana


Sumari del DOGV 6198, del 03-02-2010 (2010/954)

RESOLUCIÓ de 28 de gener de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre el Ministeri de Foment i la Conselleria de Cultura i Esport de la Generalitat per al finançament de les obres de posada en valor del jaciment arqueològic de Cabezo Redondo, fase I-A a Villena.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6198

Data del DOGV
:   03-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/954


Data del document
:   28-01-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Cultura i Esport
    * cooperació administrativa
    * administració central

RESOLUCIÓ de 28 de gener de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre el Ministeri de Foment i la Conselleria de Cultura i Esport de la Generalitat per al finançament de les obres de posada en valor del jaciment arqueològic de Cabezo Redondo, fase I-A a Villena. [2010/954]  
El Ministeri de Foment i la Conselleria de Cultura i Esport de la Generalitat han subscrit, després de la tramitació prèvia reglamentària, el 22 de desembre de 2009, el conveni de col·laboració per al finançament de les obres de valorització del jaciment arqueològic de Cabezo Redondo, fase I-A a Villena (Alacant).  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0112/2010, i que figura com a annex d'esta resolució.  
València, 28 de gener de 2010.- El director general del Secretariat del Consell: Ángel Mompó Romero.  
Conveni de col·laboració entre el Ministeri de Foment i la Conselleria de Cultura i Esport per al finançament de les obres de valorització del jaciment arqueològic de Cabezo Redondo, fase I-A a Villena (Alacant).  
Madrid, 22 de desembre de 2009  
Reunits  
Per una part, José Blanco López, ministre de Foment, que actua en nom i representació del Govern de la nació, en virtut del que establix la disposició addicional tretze de la Llei 30/1992, de Règim Jurídic de les Administracions Públiques i Procediment Administratiu Comú, en la redacció donada per la Llei 4/1999, de 13 de gener, de reforma de la Llei 30/1992, i amb l'autorització prèvia atorgada per la Comissió Delegada del Govern per a la Política Autonòmica, de 10 de desembre de 2009.  
I per l'altra part, Paz Olmos Peris, directora general de Patrimoni Cultural Valencià, facultada per a este acte per la Resolució de 14 de desembre de 2009 de la consellera de Cultura i Esport de la Generalitat valenciana.   
Ambdós parts tenen plena capacitat per a formalitzar el present conveni i en virtut d'això,  
Exposen  
Primer. Que el Ministeri de Foment té capacitat jurídica per a formalitzar el present conveni d'acord amb les competències que li atorga la Constitució espanyola de 1978 en l'article 149.1, apartats 20, 21 i 24, quant a les obres públiques d'interés general, i de conformitat amb l'article 68 de la Llei 16/1985, de 25 de juny, de Patrimoni Històric Espanyol, i l'article 58 del Reial Decret 111/1986, de 10 de gener, de desplegament parcial de la Llei de Patrimoni Històric Espanyol.  
Segon. Que el Ministeri de Foment, a través de la Secretaria General de Relacions Institucionals i Coordinació, tal com establix l'article 6 del Reial Decret 640/2009, de 17 d'abril, pel que es desplega el Reial Decret 542/2009, de 7 d'abril, pel qual es reestructuren els departaments ministerials, té un programa pressupostari per a les actuacions relacionades amb l'1% cultural, consistent en la realització de les obres necessàries per a la conservació, millora i rehabilitació, en virtut del que establix el V Acord subscrit entre el Ministeri de Foment i el Ministeri de Cultura el 3 de març de 2009 per a l'actuació conjunta en el patrimoni històric espanyol.  
Tercer. Que la Conselleria de Cultura i Esport de la Generalitat procedirà a la realització de les obres que es despleguen en el projecte sobre el jaciment arqueològic de Cabezo Redondo, de titularitat de l'Estat, i que la Generalitat Valenciana està expressament autoritzada per la Direcció General de Belles Arts del Ministeri de Cultura per a l'execució de les dites obres.  
Quart. Que la Conselleria de Cultura i Esport de la Generalitat va presentar al seu dia davant del Ministeri de Foment el corresponent projecte d'execució de "Posada en valor del Jaciment Arqueològic de Cabezo Redondo, fase I-A", aprovat reglamentàriament.  
Cinqué. Que les obres de "Posada en valor del jaciment arqueològic de Cabezo Redondo, fase I-A" s'inclouen en la llista d'actuacions integrants del "Programa de parcs i jaciments arqueològics".  
Sisé. Que el finançament de les obres de "Posada en valor del jaciment arqueològic de Cabezo Redondo, fase I-A" va ser aprovat per la Comissió Mixta en la reunió seixanta-set, de 3 de novembre de 2009, per a ser pagat amb els fons de l'1% cultural generats per la contractació d'obra pública del Ministeri de Foment.  
Seté. Que la relació entre ambdós parts pot formalitzar-se per mitjà del present conveni a l'empara de la Llei 30/2007, de 30 d'octubre, de Contractes del Sector Públic. Conforme a l'esmentat precepte, este conveni està exclòs de l'àmbit d'aplicació de la Llei de Contractes del Sector Públic, si bé els principis de la dita legislació són aplicables subsidiàriament per a resoldre els dubtes i les llacunes que puguen plantejar-se en el desplegament del conveni.  
Huité. Que per a la materialització del finançament corresponent es requerix formalitzar el present conveni anual entre este ministeri i la Conselleria de Cultura i Esport de la Generalitat, d'acord amb les següents  
Clàusules  
Primera. Que l'objecte d'este conveni és el finançament i l'execució de les obres contingudes en el projecte d'execució de "Posada en valor del jaciment arqueològic de Cabezo Redondo, fase I-A", amb un pressupost de contracta de 264.762,90 €, IVA inclòs. L'esmentat projecte ha sigut aportat per la Generalitat Valenciana.  
Segona. El Ministeri de Foment, a través de la Comissió Mixta establida en el V Acord firmat amb el Ministeri de Cultura, ha tingut en compte, en la distribució dels recursos pressupostaris provinents del percentatge a què es referix l'article 68 de la Llei 16/1985, de 25 de juny, de Patrimoni Històric Espanyol (1% cultural), la necessitat d'assignar a les obres a què es referix el present conveni el 75% del seu pressupost de contracta, amb una aportació màxima de 198.572,18 €.  
Tercera. La Conselleria de Cultura i Esport de la Generalitat es compromet al cofinançament de les obres amb els seus propis recursos o amb qualsevol altra font de finançament, assignant per la seua banda 66.190,72 € al finançament del 25% restant necessari per a la licitació de les obres.   
L'import de les ajudes o subvencions per a les actuacions previstes en este conveni, en cap cas podran ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superen el cost de les actuacions previstes en este conveni que ha de desplegar la Generalitat.  
Quarta. La Conselleria de Cultura i Esport de la Generalitat es compromet a adjudicar les obres en el termini de tres mesos des de la data del present conveni, cosa que haurà de comunicar tan prompte com siga possible a la Subdirecció General de Gestió d'Ajudes, Subvencions i Projectes.  
Cinquena. L'aportació indicada en la clàusula segona per a l'any 2009 es farà efectiva a la Conselleria de Cultura i Esport de la Generalitat quan es firme el present conveni, i haurà de justificar-se en el termini màxim de quinze mesos a partir d'esta data. Este termini podrà ser prorrogat per causes justificades, amb la conformitat prèvia d'ambdós parts.  
La justificació de la inversió es realitzarà per mitjà de l'enviament mensual a la Subdirecció General de Gestió d'Ajudes, Subvencions i Projectes de les certificacions d'obra executada, aprovades i abonades per la Conselleria de Cultura i Esport de la Generalitat, acompanyades amb fotografies en format digital de l'estat actual de l'obra en la data de l'emissió de cada certificació.  
Es considerarà justificada la inversió quan s'haja complit l'objecte del conveni i l'import de les certificacions signifique que s'han invertit tant les aportacions procedents del Ministeri de Foment com les compromeses per la Conselleria de Cultura i Esport de la Generalitat.  
Sisena. L'aportació financera establida pel present conveni a càrrec del Ministeri de Foment està vinculada exclusivament al finançament de les obres mencionades en la clàusula primera. La resta de les obres no incloses en el projecte aportat que fóra necessari fer, així com les inversions necessàries que foren conseqüència d'obres complementàries, modificats o revisions de preus, liquidació, etc., i que suposen un excés sobre la quantitat màxima indicada en la clàusula segona, i qualsevol altra despesa per honoraris facultatius de redacció de projecte o direcció de les obres objecte d'este conveni, seran exclusivament a càrrec de la Conselleria de Cultura i Esport de la Generalitat, que podrà fer front a les dites despeses per mitjà dels seus propis recursos o qualsevol altra font de finançament.  
El Ministeri de Foment haurà de ser puntualment informat de les possibles modificacions introduïdes en el projecte, enviant-li els informes i les autoritzacions preceptives.  
Setena. El Ministeri de Foment podrà comprovar en tot moment, per mitjà de les inspeccions que considere oportunes, l'efectivitat de la inversió realitzada en les obres objecte del present conveni, i a l'efecte podrà sol·licitar a la Conselleria de Cultura i Esport de la Generalitat tots els informes i aclariments que considere necessaris, així com la documentació gràfica i escrita en què es reflectisca la situació de les obres. Una vegada acabats els treballs, la Conselleria de Cultura i Esport de la Generalitat haurà d'enviar a la Subdirecció General de Gestió d'Ajudes, Subvencions i Projectes una còpia de l'acta de recepció de les obres amb la documentació gràfica i escrita que reflectisca la realitat del final d'obra.  
Quan finalitzen les obres, la Conselleria de Cultura i Esport de la Generalitat haurà d'enviar al Ministeri de Foment un informe complet dels treballs realitzats, amb la documentació gràfica, escrita i fotogràfica, en format digital i de qualitat suficient, que reflectisca la situació inicial, l'evolució de les obres i la realitat final.  
Huitena. Per al seguiment dels acords del present conveni, es crearà una comissió formada per quatre persones, dos per cada una dels organismes firmants. Per part del Ministeri de Foment, un tècnic de la Subdirecció General d'Ajudes, Subvencions i Projectes i el director de l'Àrea de Foment de la Delegació del Govern a la comunitat autònoma, o persones en qui deleguen, i per part de la Generalitat Valenciana, dos persones designades pel departament.  
Les funcions de la Comissió de Seguiment seran: coordinar els organismes firmants del present conveni, fer el seguiment de l'execució de l'obra i conéixer les propostes d'imatge i difusió institucional.   
Novena. Serà causa de resolució d'este conveni l'incompliment de les clàusules. Si la resolució del conveni es produïra per una causa no imputable al Ministeri de Foment, la Conselleria de Cultura i Esport de la Generalitat tornaria al Ministeri l'import rebut.  
Deu. Als efectes informatius i de coneixement públic, durant el temps de duració de l'obra s'instal·larà en un lloc visible des de la via pública un cartell o element publicitari de les dimensions, tipus i contingut que facilitarà el Ministeri de Foment. Tota la publicitat institucional i la imatge de l'obra durant l'execució haurà de ser supervisada pel Ministeri de Foment.  
De la mateixa manera, es comprometen a esmentar en qualsevol difusió pública que es faça de les obres la participació dels organismes que hi han intervingut, fins i tot en el cas que la difusió es duga a terme després que s'hagen acabat dels treballs, i se n'haurà d'enviar una còpia als firmants.  
La col·laboració dels ministeris de Foment i de Cultura a càrrec de l'1% cultural haurà de quedar expressament ressenyada de forma permanent per mitjà de la col·locació d'una placa de les característiques que facilitarà el Ministeri de Foment en un lloc visible de l'accés a l'àmbit d'actuació en el moment de la inauguració i/o recepció de les obres.  
La Conselleria de Cultura i Esport de la Generalitat notificarà al Ministeri de Foment la proximitat de la finalització de les obres, els possibles actes protocol·laris o de difusió: inauguració, portes obertes al públic o premsa, etc., i els aspectes formals: invitacions, dossier de premsa, etc. Hauran de programar-se amb l'antelació necessària de forma coordinada i de comú acord entre ambdós parts.  
Onze. El present conveni tindrà efectivitat a partir de la data de la subscripció i es donarà per conclòs quan acaben les obres que són el seu objecte.  
Dotze. El present conveni té naturalesa administrativa i s'ha de regir pel que disposen la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, i la resta de normes de dret administratiu aplicables. Per a entendre en els litigis que pogueren sorgir-hi és competent la jurisdicció contenciosa administrativa.  
I, com a prova de conformitat, subscriuen el present conveni en el lloc i la data indicats més amunt, per duplicat i a un sol efecte, i un exemplar queda en poder de cada una de les parts.  
El ministre de Foment  
José Blanco López  
La directora general de Patrimonio Cultural Valenciano  
Paz Olmos Peris